Onkel Reje

Onkel Reje er en børne tv-serie, fra DR, som er blevet vist siden 13. december 2013. Det er henvendt til de 3-6 årige. Onkel Reje er en politisk ukorrekt karakter, der spilles af Mads Geertsen.

Onkel Reje har matroshat, hængevom og ryger pibe. Han bander, men kun på dansk, og han giver dårlige råd for at provokere. Dette har sammen med hans grovkornede humor ved flere lejligheder ført til kritik af programmet.

I 2019 blev der udgivet en serie på 12 episoder, kaldet Onkel Rejes Heavyband, som handler om et metalband med Onkel Reje. Musik fra serien blev der udgivet et album med samme navn, og i anledning af udgivelsen blev der afholdt en koncert i Amager Bio, hvor alle 666 billetter blev udsolgt på en time. Albummet blev godt modtaget, og fik otte ud af ti point på Heavymetal.dk.

I 2022 udkom albummet En på Snotten, der modtog fem ud af seks stjerner i musikmagasinet GAFFA.

Der er også udkommet et brætspil kaldet Hjælp Onkel Reje Med At Slå Verdens Største Prut med figuren.

Hæder 
I 2020 modtog Onkel Rejes Heavyband Initiativprisen ved Årets Steppeulv, og i begrundelsen lød det bl.a. "Med en fiktiv fortælling om et metalband, der drømmer om rigdom og hurtig berømmelse, har vinderen skabt en nyklassiker inden for musik-tv til børn, hvor begejstringen for larm og ild og generel ballade bliver formidlet med samme fandenivoldske vildskab, som netop er det, mange elsker ved metalmusik."

Kritik 
I 2018 brokkede flere forældre sig over, at Onkel Reje opfordrede til at spise slik i stedet for grøntsager og ikke ville gå i bad, da de mente han var et dårligt forbillede.

I sommeren 2019 optrådte han i Cirkus Summarum med en rocksang, som ifølge generalsekretæren for KLF, Kirke & Medier var satanistisk, og foreningen mente derfor at DR burde stoppe "samarbejdet med Onkel Reje omgående og fjerne ham fra sendefladen på både Ramasjang og DR TV.", og formanden for Indre Mission i Danmark udtalte, at DR generelt bragte opbyggende budskaber og skabte sund dannelse for børn, men ødelægger det "med opfordringen til satandyrkelse – og øvrig uhumsk snak". Den tidligere biskop i Lolland-Falster Stift, Steen Skovsgaard, udtalte man lærer børn "at en pagt med det onde er lig succes, og det er totalt afsporet". Han blev dog forsvaret af DR Ramasjangs programredaktør, Pelle Møller, der sagde at "Onkel Reje er ude på et fuldstændig komisk overdrev. Når han beder publikum om at 'blive satanister', er det sagt med et tydeligt glimt i øjet."

Hetz og trusler 
I 2023 sygemeldte Geertsen sig grunde adskillige trusler og hetz fra både enkeltpersoner og grupper. DR lavede en politianmeldelse på truslerne, og chef for B&U Morten Skov udtalte "Vi er vant til at få kritik og klager. Men det her har en anden karakter. Det er grove trusler, chikane og koordineret hetz. Vi har ikke prøvet noget, der har været på niveau med det her". Flere arrangementer og koncerter var også blevet aflyst inden sygemeldingen.
Det er kommet frem, at en stor del af de personer, der har hetzet og truet Geertsen er grupper af personer, der også er vaccineskeptikere.

Diskografi 
 Onkel Rejes Store Pladehits (2013)
 Onkel Rejes Heavyband (2019)
 En på Snotten (2022)

Referencer

Eksterne henvisninger 

 
 

DR Ramasjang programmer
Tv-serier fra 2010'erne